Statebond-sewes: SA durf nie in groepronde glyDaar is ŉ saak uit te maak dat dit die gevolg van te veel sport is, maar heelwat sewesondersteuners het al vergeet dat Suid-Afrika die verdedigende kampioen in sewes by die Statebondspele is. En ook dat die Blitsbokke (kom ons noem hulle maar só, al is hulle by die Spele bloot Suid-Afrika) in 2010 in Delhi die brons gewen het. ♦ Maar, ŉ nuwe kompetisiereël bemoeilik sake vir die Blitsbokke (en natuurlik ook vir die ander voorste aanspraakmakers). Anders as by die vorige Statebondspele-sewes, en ook in die Wêreldsewes, is daar nie ŉ kwarteind nie. Slegs die vier groepwenners vorder na die halfeind en sal om die medaljes uitspeel. Dit beteken dat die Blitsbokke Saterdag, benewens die twee swakkerige spanne Maleisië en Papoea-Nieu-Guinee, eenvoudig teen Skotland móét wen. En Skotland is lankal nie meer ŉ aanvaarde maklike sege nie. ♦ Saterdag, op die sewes se eerste dag, speel al 16 spanne in hul drie wedstryde in die onderskeie groepe met die uitspeelrondes wat Sondag afgehandel word. Die Blitsbokke spring Saterdagoggend (04:05 SA tyd) teen Maleisië weg, speel dan teen Papoea-Nieu-Guinee (10:17) en kom in die dag se laaste wedstryd teen Skotland te staan (14:17). Suid-Afrika speel in groep A. In groep B het Engeland en Australië dalk die beste kans om die afdeling te wen en die halfeind te haal, hoewel Samoa (onwaarskynlik) sake kan omkrap. In groep C sal Nieu-Seeland met die moeilike Kanada en Kenia, verloorfinalis in verlede week se Wêreldsewestoernooi in Hongkong, te doene kry; en Fidji lyk feitlik verseker van hul halfeindplek met net Wallis wat hulle dalk onverwagte teenstand sal bied. Suid-Afrika se Rasta Rasivhenge, die voorste sewesskeidsregter ter wêreld, is een van die agt skeidsregters vir die toernooi. ♦ In die heel eerste vrouesewestoernooi by die Spele wat Vrydag begin, speel Suid-Afrika in dieselfde groep as Kanada, Nieu-Seeland en Kenia. Hul eerste wedstryd Vrydag is teen Kanada (08:31). Fidji, Engeland, Australië en Wallis is in groep B, met twee spanne van elke groep wat dit om die goue medalje sal uitspook.